अमरीका के ऑफ़िस ऑफ़ मेनेजमेंट एंड बजट की साल के मध्य में होने वाली समीक्षा में कहा गया है कि देश में बेरोज़गारी की दर 2012 में भी नौ प्रतिशत तक रहेगी या बहुत अच्छी स्थिति हुई तो 8.2 प्रतिशत होगी.लेकिन इसी दफ़्तर के आंकड़ों से संकेत मिले हैं कि ओबामा प्रशासन को उम्मीद है कि साल के अंत तक अर्थव्यवस्था बेहतर हो सकती है.आधिकारिक आंकड़ों के अनुसार इस साल की पहली तिमाही में अर्थव्यवस्था की विकास दर 0.4 प्रतिशत थी जबकि दूसरी तिमाही में ये लगभग एक प्रतिशत रही.अमरीकी राष्ट्रपति के कार्यालय ने उम्मीद जताई है कि अमरीकी अर्थव्यवस्था इस साल आर्थिक मंदी के ख़तरे से बच निकलेगी और विकास दर 1.7 प्रतिशत रहेगी.ग़ौरतलब है कि ऑफ़िस ऑफ़ मेनेजमेंट एंड बजट ने फ़रवरी में अमरीकी अर्थव्यवस्था के 2.7 प्रतिशत की दर से बढ़ने की संभावना जताई थी लेकिन पर्यवेक्षकों का मानना था कि इसमें कई महीनों के बारे में सही जानकारी नहीं थी.अमरीका में 2012 में राष्ट्रपति पद के लिए चुनाव होने हैं. माना जा रहा है कि इन चुनावों में बेरोज़गारी का मुद्दा अहम रहेगा.इस विषय पर आठ सितंबर को राष्ट्रपति बराक ओबामा राष्ट्र के नाम एक अहम संबोधन करने वाले हैं.ऑफ़िस ऑफ़ मेनेजमेंट एंड बजट ने कहा है कि अमरीकी अर्थव्यवस्था तेल की बढ़ी कीमतों, जापान के भूकंप से अमरीकी उत्पादकों को आई परेशानियों, यूरोपीय यूनियन में क़र्ज़ संकट और अमरीकी क़र्ज़ पर लंबे खिंचे राजनीतिक संकट से प्रभावित हुई है.इस विभाग का मानना है, "आर्थिक विकास और रोज़ग़ार पैदा होना शून्य से ऊपर है लेकिन इतना तेज़ नहीं है कि उससे बेरोज़ग़ारी की दर को स्वीकार्य स्तर तक लाया जा सके. हाल के धक्कों के बावजूद प्रशासन को उम्मीद है कि आने वाले महीनों और सालों में अर्थव्यवस्था तेज़ी से बढ़ेगी."हालांकि गुरुवार को आए आंकड़ों से स्पष्ट हुआ था कि अगस्त में अमरीका में निर्माण क्षेत्र का उत्पाद घटा और ये दो साल से न्यूनतम स्तर पर था.